‘आंबेडकर पेरियार स्टडी सर्किल’ एक स्वतंत्र छात्र समूह है, जो आम्बेडकर-पेरियार की विचारधारा के प्रचार-प्रसार के साथ ही विभिन्न आर्थिक-सामाजिक-राजनीतिक मुद्दों पर बातचीत आयोजित करता रहा है. इस सर्किल की स्थापना पिछले साल हुयी थी और इसके पीछे गंभीर वजहें थीं. आईआईटी मद्रास में ‘विवेकानंद स्टडी सर्किल’ सहित आरएसएस की शाखाओं द्वारा हिन्दुत्ववादी विचारों का प्रसार होता रहा है. इन संगठनों और उनकी गतिविधियों से सरकार को कोई आपत्ति नहीं थी, लेकिन आंबेडकर-पेरियार स्टडी सर्किल की सक्रियता से इन्हें परेशानी होनी शुरू हो गयी. गत 22 मई को डीन ऑफ़ स्टूडेंट्स वेलफेयर ने इस पर प्रतिबंध लगाते हुए इसका कारण मंत्रालय के एक पत्र को बताया, जिसे अवर सचिव दर्जे के एक अधिकारी ने लिखा था. पत्र में मंत्रालय ने एक बेनाम चिट्ठी को आधार बनाकर संस्थान के निदेशक से ‘आंबेडकर पेरियार स्टडी सर्किल’ द्वारा जारी किये गये पोस्टर और पम्फ्लेट पर स्पष्टीकरण माँगा गया था, जो मंत्रालय के अनुसार कैम्पस में नफरत फैला रहे थे. किसके प्रति नफरत फैलाई जा रही थी, यह समझना कठिन नहीं है. इस मामले ने तूल पकड़ा. कई छात्र संगठन स्टडी सर्किल के साथ खड़े हुए और देश भर में विरोध प्रदर्शन हुए.